Rupa ureuëng nyang jikuran lé burông tujôh nakeuh teusét aneuk mata ngon geungiëng mata u ateuëh sabé, meujan na cit nyang hana pré geumeuratôh ngon bahsa nyang payah bak teusimak. Meunyoë ka lagèe nyan nakeuh laju geumeuhôi keunan sidroe pawang atawa teungku nyang biasa keu geupeu-ubat ureuëng sakét nyan. Cara geupeu-ubat nakeuh ngon geurajah lé pawang atawa teungku ngon geubaca dua. Meunyoe ka lheuëh keunong rajah burông nyan biasa jih laju jiwèh nibak tubôh ureuëng sakét, ngon hana trép lheuëh jiwéh jén nyan laju meuwoë lom ingat ngon bacut-bacut meutamah sihat.